3ica, tga yat tmghart bahra ifulkin, tkkattin ligh tmzzi ar tkssa wulli n babas. Tayssa yad tfka yas tazmrt iggutn. Ligh dars sin d mraw n usggas, yiwi tt s babas dar yat tuwja gh ugadir ar darsn tswuri gh ugns n tgmmi.
Mac 3ica s ufulki ns lli yas ikfa Rbbi, tiwallin mqqurnin, timiwa zilnin, tawnza ighman, timimmit izggaghn, tifassin rcmnin. Tiwi kullu adwal n ingga ns g tmazirt ula wili tt ugrnin s imik. Ligh tkka smmus isggasn gh ugadir irna bahra ufulki ns, fawn d tfras ns, tg tanirt isnufuln i3rimn ula awd tirbatin. Tga titrit issufun id d uzal.
Ku taffaska ard tacka s ighrm n Tumlilt dar tuwja ns, ar gis tzzray yan mnnaw ussan. Kud yan ar itghawal ad dis isawl, nghd as tin ka izr. 3icha ar d tgga tarbit ibughlan s ufulki, ar tssfsay ulawn tbri tiswin. S mkli s a tfalkay ar itiziy unlli ns, ur tfssus ula tra ad tssigut awal d trbatin ula irban.
I3rrimn n Tumlilt ula tarwa n tuwja ns, kud yan ar ittwarga ad ig isli n 3ica, illa mad akk yiwin asigl zund Mhnd lli igan aslmad g tinml n ighrm. Mqqar ira babas ad as tt issiwl ad sul ur tiwrri s ugadir ad tswri dar mddn, mac nttat tsslkm I mas masd liwil ur t tra ula ar gis tswingim gh akud ann.
Sgh mkad as tzzri 3ica ti3urma ns izwarn, ar tswri dar tuwja yan g ugadir tzmr igagan f kigan. Tawja yad lli dar tswri, argaz iga lmuhandiz, tamghart ns tga tatbibt, mqqar ur tsghawsa s umya, d ar ttazn I babas idrimn, mac ur tra ad tg tanawurt n unwal dar wiyyad. Tzzidr acku tra ad taws i babas d mas lli ganin imzlad g tmazirt.
Ligh dars llan simraw d sin n usggas tiwl yan urumi iga amdakkl n lmuhandiz, tskr tamghra mzzin g tgmmi ns g Trudant. Tg 3ica tamghart illan d ixf ns. Tzdgh g taddart mqqurn ittafn turtit ns. Arumi yad dars mnnawt n lfirmat gh tsggiwin n Hwara. Ur ttu babas ula mas ula aytmas, tskr asn tigmmi tamaynut g tmazirt, d yat yadnin g tmdint. Tskr 3ica tamubil ard tacka s dar tuwja ns g ighrm n Tumlilt, mklli d tawi kigan n trggalin i tmgharin d trbatin tinaragin ns.
Tswingm 3ica ad taws i tmgharin n Tumlilit ad aqrant ssinfnt ta3amit. Tddu s dar umghar tnna yast, amghar innat i lqayd. Lqayd tssusmt tswingmt yazn asnt taslmadt ad tsaqra timgharin.
Tinml n tbadt ur gis adghar magh ttilint tmgharin. Inna yasnt Lqayd ad aqrant g tmzgida. Tssnti tghri imalass izwarn, timgharin ar akk tackant sghint idlisn ar gmmint iskkiln d tguriwin. Tifawin n wass ar swurint g tdrwin, tidggatin ard tackant s tmzgida ad lmdnt.
Izri imalass izwarn s mkad, irgazn n ighrm ur tn issusm mayad, “timgharin ad aqrant”. Aylli jju ur ijrin. Nkrn skrn agraw ligh zzuln tiwutci, ffghn ad gin tmi i turmit ad. Snfln asad n tmzgida rgln t, azn s umghar nnan as timgharin ihrm ad kcmnt s tmzgida.
Tbidd tghri n tmgharin, ibbi uzmumg g imawn n tmgharin, ibidd unaruz g ulawn nsnt. Syafant s thggart d gar. Lkmn inghmisn 3ica tmun d urgaz ns arumi. Tskr mnnaw igrawn d irgazn n Tumlilt afad ad rzmn timzgida mind n tmgharin nsn. Mac ur tlkm awtas ns. Yan wawal ad mu ttalsn irgazn, “ timgharin ihrm ad kcmnt s tmzgida”.
3ica d urgaz ns arumi, sghan akal g ighrm n Tumlilt a gis skrn yan usayrur i tmgharin ad gis aqrant d ad gis lmdnt tugt n tuwriwin n ufus.
kab_Latn kab_Latn kab_Latn kab_Latn kab_Latn kab_Latn kab_Latn kab_Latn kab_Latn kab_Latn kab_Latn